[bookmark: _1gvckpdg7z0h]Lasteaed
Sihtrühm: koolieelikud
Kestus: 45 minutit
Vajalikud vahendid: 4 õhupalli, muusika mängimiseks telefon, kõlar või arvuti, printer.
Eesmärk: rääkida läbi digiturvalisuse raamatu "Suur digiseiklus" tegelaste ja sümboolika füüsilises maailmas ning internetis mängimise erinevustest, paroolide tähtsusest, internetis piltide ja sõnumite saatmisega seotud muredest ning usaldusisiku rollist.

Sissejuhatus ja tegelastega tutvumine (5 min). Istu lastega ringi ja küsi lühidalt: "Mida teile arvutis või telefonis mängida meeldib?" Jaga lapsed paaridesse või väikestesse gruppidesse ning anna neile kokkupanemiseks pilditükid (Lisa 1). Laste ülesanne on pusled kokku panna. Tutvustage üheskoos tegelasi: 

a. Jette on seiklushimuline koolieelik, kes armastab mängida nii õues kui arvutis.
b. Väike Onu on Jette pärisonu, kes on tegelikult hiiglama pikk.
c. Salasõna Sipelgas ja Turvatihane on internetiturvalisuse eest hoolitsevad tegelased. Las lapsed ise arvavad, kes need on ja mida nad teevad.

Loe lastele ette esimene ja teine peatükk raamatust “Suur digiseiklus” (10 min). Või kuulake Õhtujuttude äpist.

Paroolide moodustamise mäng (10 min). Peida enne tunni algust ruumi (Lisa 2). Anna lastele märguanne need üles otsida. Kui märgised on leitud, istuge ringi ja moodustage neist üheskoos võimalikult pikk ning põnev salasõna. Selgita lastele, et hea parool peab sisaldama suuri ja väikeseid tähti ning numbreid. Vajadusel saab kasutada ka näotuvastust või sõrmejälge.

Loe ette kolmas peatükk raamatust “Suur digiseiklus” (5 min). Või kuulake Õhtujuttude äpist.

Pilvedisko (5 min). Laota põrandale kahepoolsed paberid (klõpsa!), millest ühel pool on pilv ja teisel pool küsimus. Pane muusika mängima ning lase lastel tantsida. Kui muusika peatub, võta maast üks paber ja loe küsimus ette, millele lapsed saavad käe tõstmisega vastata. Mäng jätkub, kuni maast saavad paberid otsa.

Loe ette neljas peatükk raamatust “Suur digiseiklus” (10 min). Või kuulake Õhtujuttude äpist.

Õhupallidisko (5 min). Puhu enne tunni algust täis 3–5 õhupalli ja kirjuta igaühe peale markeriga üks sõnum. Pane muusika mängima ning lase lastel tantsida ja õhupalle õhku visata. Muusika peatumisel istuge maha ja arutage: kas õhupalli lendu viskaja sai otsustada, kuhu see maandub või kes seda puudutab? Nii nagu lendu lastud õhupalli ei saa enam kontrollida, on ka internetti pandud pilti väga raske tagasi saada.

NB! Raamatus on Õhupallipadriku valvur Härra Turvatihane, kes püüab valedesse kätesse sattunud õhupallid kinni. Arutage tunni lõpus õpilastega, kes võiks olla nende “turvatihane” ehk usaldusväärne täiskasvanu, kelle poole abi saamiseks pöörduda.
Tunnikava autor: Inger Klesment, inger.klesment@ut.ee

Selles kavas saab mänge asendada järgmistega:

· “Õhupallidisko” asemel saab mängida “Heeringas heeringas 1-2-3”: https://meedia.ut.ee/heeringas-heeringas-1-2-3/
· “Pilvedisko” asemel saab mängida mängu “Suur kuri konn”: https://meedia.ut.ee/suur-kuri-konn/
· Lisaks sobib raamatu temaatikaga kokku mäng “Moonutuste maja”: https://meedia.ut.ee/moonutuste-maja/
· Rohkelt täiendavaid ideid, kuidas “Suure digiseiklusega” töötada: https://suurdigiseiklus.ee/kuidas-kasutada 

